TEKS UCAPAN YB. DATO' JAILANI JOHARI AHLI PARLIMEN HULU TERENGGANU MERANGKAP TIMBALAN MENTERI KOMUNIKASI DAN MULTIMEDIA MAJLIS PENYAMPAIAN SUMBANGAN KEPADA MANGSA BANJIR DAN SAMBUTAN KEDATANGAN MENTERI PERTAHANAN UNTUK MELAWAT MANGSA BANJIR DI HULU TERENGGANU 6 JANUARI 2017 (JUMAAT) 3.00 PETANG
Bismillahirahmanirrahim Assalamualaikum Warahmatullahi Taala Wabarakatuh dan Salam Sehati Sejiwa [SALUTASI] Tuan-Tuan dan Puan-Puan Para Hadirin Sekelian, [ALUAN] 1. Terlebih dahulu marilah sama-sama kita panjatkan rasa syukur ke hadrat Allah SWT kerana atas limpah dan kurniaNya dapatlah kita berkumpul bersama-sama dalam majlis yang cukup istimewa petang ini. 2. Saya mengalu-alukan kedatangan Menteri Pertahanan YB DATO' SERI HISHAMMUDDIN BIN TUN HUSSEIN atas kesudian beliau berkongsi rasa bersama mangsa-mangsa banjir di sini.
3. Terima kasih yang tidak terhingga saya kepada pihak-pihak yang prihatin,agensi-agensi yang terlibat, NGO, dan juga Yang Amat Mulia Tengku Temenggong yang telah memberi turut serta dalam misi membantu mangsa-mangsa banjir di Hulu Terengganu. Sesungguhnya peluang untuk bertemu dan bersama dengan penerima bantuan mangsa banjir pada hari ini sungguh berharga bagi saya. [LATARBELAKANG] Para hadirin sekelian, 4. Majlis pada petang ini bertujuan untuk meringankan bebanan mangsa banjir yang telah menerima musibah termasuk kehilangan dan kerosakan harta benda. Selain itu, majlis petang ini juga akan memberi penghargaan kepada wargakerja sukarelawan yang telah terlibat dalam misi membantu mangsa-mangsa banjir.
5. Melalui majlis ini, adalah menjadi hasrat saya agar sifat keperihatinan ini yang merupakan salah satu tanggungjawab mulia dapatlah dipupuk dan disuburkan di kalangan masyarakat. [INSENTIF KERAJAAN] 6. Bencana banjir yang melanda Hulu Terengganu baru-baru ini adalah satu fenomena semulajadi yang berlaku hampir setiap tahun. Bencana ini mempunyai hikmahnya yang tersendiri. Sebagai Kerajaan yang prihatin, nasib mereka yang mengalami bencana sebegini tidak akan terbiar begitu sahaja. Kerajaan juga telah menyeru kepada mana-mana organisasi lain untuk turut sama dalam menghulurkan bantuan kepada mangsa banjir. Jadi pada hari ini, UMNi Hulu Terengganu, Permata Terengganu, Pelajar Politeknik Hulu Terengganu, dan Beliawanis Hulu Terengganu telah tampil dan menyahut seruan
kerajaan untuk sama-sama meringankan beban mangsa banjir di Hulu Terengganu. [LAWATAN MANGSA BANJIR] 7. Keadaan banjir yang melanda Hulu Terengganu pada kali ini disigatkan yang terburuk dalam tempoh 25 tahun berikutan hampir keseluruhan kawasan di daerah ini lumpuh akibat jumlah kuantiti hujan yang banyak. 8. Saya merasa amat sedih melihat keadaan mangsa kali ini terpaksa berpindah akibat kawasan perkampungan dan rumah-rumah di naiki air secara mendadak. Sehingga petang semalam sebanyak 7 pusat permindahan masih beroperasi. Jumlah tertinggi penduduk yang terlibat seramai 5490 penduduk yang terdiri daripada 1713 buah keluarga.
[SUMBANGAN] Para hadirin sekalian, 9. Namun demikian apabila saya melihat semangat sukarelawan yang sudi membantu mangsa banjir di sini saya amat terharu dan amat berterima kasih kepada semua yang terlibat. 10. Saya yakin dibawah kepimpinan Kerajaan Barisan Nasional mangsa banjir disini tidak akan dibiarkan begitu sahaja. Sebagai Kerajaan yang mentadbir di peringkat negeri dan juga persekutuan, banyak bantuan yang dihulurkan kepada mangsa-mangsa banjir termasuklah usaha hari ini dimana kita menggalakkan penglibatan agensi-agensi kerajaan dan NGO untuk sama-sama membantu mangsa-mangsa banjir dan golongan yang memerlukan.
[HARAPAN] Para hadirin sekelian, 11. Sewajarnya agensi dan sukarelawan ini wajar diberikan penghargaan atas sumbangan bakti yang ditaburkan. Diharap usaha-usaha sebegini menjadi contoh kepada lebih ramai masyarakat di luar sana untuk sama-sama bersedia dan menawarkan perkhidmatan apabila diperlukan. [PENUTUP] Para hadirin sekelian, 12. Sekali lagi saya mengucapkan berbanyak terima kasih kepada syarikat koperat yang sudi memberi sumbangan pada hari ini. Sumbangan ini amat bermakna dan sangat saya hargai dan saya harapkan para penerima sumbangan akan menggunakannya dengan baik.
Wabillahi Taufiq Walhidayah Wassalamualaikum Warahmatullahi Wabarakatuh. Sekian, terima kasih.